Man vas vir kleuter se moordNomthandazo Talakase. Foto: Verskaf Kol. Sabata Mokgwabone, provinsiale polisiewoordvoerder, het gesê die 34-jarige verdagte is in die Huhudi informele nedersetting in hegtenis geneem, nadat polisie inligting opgevolg het. “Die verdagte is ŉ inwoner van Huhudi en nie ŉ familielid [van Talakase] nie. Hy sal na verwagting Dinsdag in die Vryburg-landdroshof verskyn,” het Mokgwabone gesê. Maroela Media het vroeër berig Talakase is op 11 September vir die laaste keer lewend gesien, toe sy in die straat voor haar huis gespeel het. ŉ Jong seun het verlede Maandag op haar liggaam afgekom, toe hy in die omgewing van die Monotomosetlha-nedersetting in Huhudi gaan jag het. Die seun het die gemeenskapsleiers in kennis gestel wat die polisie ontbied het. Die dogtertjie se linkerhand word vermis. Mokgwabone kon nie Maandag onmiddellik die oorsaak van Talakase se dood bevestig nie.